b"\n_START_ARTICLE_\nArrianos\n_START_PARAGRAPH_\nArrianos (gresk: \xe1\xbc\x88\xcf\x81\xcf\x81\xce\xb9\xce\xb1\xce\xbd\xcf\x8c\xcf\x82; latin: Lucius Flavius Arrianus; f\xc3\xb8dt ca 86, d\xc3\xb8d 160 e.Kr.) var gresk historiker og filosof i den romerske perioden og skrev hovedsakelig p\xc3\xa5 gresk i attisk dialekt. Arrianos var f\xc3\xb8dt i kystbyen Nikomedia (dagens by \xc4\xb0zmit i Tyrkia), p\xc3\xa5 hans tid hovedstaden i den romerske provinsen Bitynia. Han kalles derfor ofte for Arrianos fra Nikomedia. I engelsk litteratur kun omtalt som Arrian._NEWLINE_Han var ogs\xc3\xa5 romersk offentlig tjenestemann, politiker og milit\xc3\xa6r h\xc3\xa6rf\xc3\xb8rer. Han ble utsett som romersk konsul i 129 eller 130, og var deretter stattholder i seks \xc3\xa5r Kappadokia hvor han blant annet beseiret en invasjon av alanere, hvilket han har skrevet om i boken Ectaxis contra Alanos. Deretter bosatte han seg i Athen, og det var i l\xc3\xb8pet av denne tiden det antas at han skrev sine fleste verk. Hans mest kjente verk er Anabasis Alexandri (Aleksanders kampanjer)._NEWLINE_Anabasis Alexandri er betraktet som antikkens mest komplette skildring av Aleksander den stores invasjon av Perserriket og senere kriger. Det m\xc3\xa5 ikke forveksles med Anabasis av Xenofon p\xc3\xa5 300-tallet f.Kr. Arrianos er ogs\xc3\xa5 betraktet som en av grunnleggerne av en hovedsakelig milit\xc3\xa6rbasert fokus p\xc3\xa5 historien. En hovedkilde til Arrianos' verk var Ptolemaios I Soters n\xc3\xa5 tapte biografi og historie om Aleksanders kriger, og hvor Ptolemaios selv deltok som h\xc3\xa6rf\xc3\xb8rer. Det er kun gjennom Arrianos' tekst at Ptolemaios' verk kan vurderes. Andre verker som Arrianos skrev var Avhandling om Epiktetos, en rekke utdrag fra l\xc3\xa6ren til den stoiske filosofen Epiktetos (ogs\xc3\xa5 kjent som Epiktet), opprinnelig i \xc3\xa5tte b\xc3\xb8ker, men kun fire gjenst\xc3\xa5r. Et annet verk var Indica som forteller historien om Aleksanders offiser Nearkhos' sj\xc3\xb8reise fra India og til Persiabukten etter Aleksanders erobring av Indusdalen. Arrianos skrev denne teksten p\xc3\xa5 jonisk gresk dialekt ved \xc3\xa5 ta Herodotos som litter\xc3\xa6r retningslinje."